
 15.2.2022
 BG
 Официален вестник на Европейския съюз
 L 33/41
 РЕГЛАМЕНТ ЗА ИЗПЪЛНЕНИЕ (ЕС) 2022/202 НА КОМИСИЯТА
 от 14 февруари 2022 година
 за поправка на Регламент за изпълнение (ЕС) 2017/2470 за изготвяне на списъка на Съюза на новите храни
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2015/2283 на Европейския парламент и на Съвета от 25 ноември 2015 г. относно новите храни, за изменение на Регламент (ЕС) No 1169/2011 на Европейския парламент и на Съвета и за отмяна на Регламент (ЕО) No 258/97 на Европейския парламент и на Съвета и на Регламент (ЕО) No 1852/2001 на Комисията (1), и по-специално член 8 от него,
 след консултация с Постоянния комитет по растенията, животните, храните и фуражите,
 като има предвид, че:
 (1)
 Съгласно член 8 от Регламент (ЕС) 2015/2283 до 1 януари 2018 г. Комисията трябваше да изготви списъка на Съюза на новите храни, които са разрешени или за които е получено уведомление по силата на Регламент (ЕО) No 258/97 на Европейския парламент и на Съвета (2).
 (2)
 Списъкът на Съюза на новите храни, които са разрешени или за които е получено уведомление по силата на Регламент (ЕО) No 258/97, бе изготвен с Регламент за изпълнение (ЕС) 2017/2470 на Комисията (3).
 (3)
 Комисията установи, че приложението към Регламент за изпълнение (ЕС) 2017/2470 съдържа грешки. За да се гарантира яснота и правна сигурност за стопанските субекти в областта на храните и за компетентните органи на държавите членки и по този начин се осигури правилното прилагане и ползване на списъка на Съюза на новите храни, е необходимо тези грешки за бъдат поправени.
 (4)
 Новата храна „билка Cistus incanus L. Pandalis“ бе разрешена от чешкия компетентен орган в съответствие с член 5 от Регламент (ЕО) No 258/97 при определени условия на употреба. В спецификациите на тази нова храна погрешно е пропуснато, че новата храна се състои от изсушени и нарязани надземни части (млади клонки с дървесинните им части) от Cistus incanus L. Pandalis Освен това в спецификациите погрешно е добавена подробна информация за състава на новата храна, която заявителят е предоставил като допълнителна информация и която не е била включена в становището на чешкия компетентен орган и не е необходима за оценката на безопасността или за характеризирането на продукта. Поради това тази информация следва да бъде заличена. Поради това спецификациите за „билка Cistus incanus L. Pandalis“ в таблица 2 от приложението към Регламент за изпълнение (ЕС) 2017/2470 следва да бъдат съответно поправени.
 (5)
 С Регламент за изпълнение (ЕС) 2021/1318 на Комисията (4) се поправя списъкът на Съюза на разрешените нови храни, за да се включи новата храна „калциев L-метилфолат“, която, въпреки че е разрешена в съответствие с Регламент (ЕО) No 258/97 при определени условия на употреба от ирландския компетентен орган през януари 2008 г., по погрешка не е била включена в списъка на Съюза при съставянето на първоначалния списък. В условията за употреба на „калциев L-метилфолат“ в хранителни добавки по смисъла на определението в Директива 2002/46/ЕО на Европейския парламент и на Съвета